秋宵读书赋
王延龄 (Tang)
独夜寥寥兮清我素襟。践艺城兮游遨书林。观先王之行道。见古人之同心。羲农之精微兮含阴吐阳。周孔之奥秘兮神入鬼出。有礼乐经邦之化。有德刑御人之术。虽兴风而致理。或因文以丧质。借如助筑于涧。垂钓在川。梦来而所象方得。繇启而其贶必甄。何风云之冥感。而君臣之道全。谟明弼谐。开物成务。仪在楚而何辱。隗得燕而何遇。起之来兮而长平不守。季之入兮而武关非固。将吉凶之由人。伊存亡之有数。若乃大夫西都之佳赏。公子南皮之胜瞩。将军之画阁天半。卫尉之凉台水曲。驰香车与宝马。眩纤罗及美玉。玉馔金觞暮不归。妙舞清歌断方续。何贵幸之斯甚。为欢娱以自足。士有窜江滨兮不用。首河梁兮永辞。长门幽绝恨欲死。掖庭一去还无期。黄鸟嘤嘤兮野花落。白露瀼瀼兮边草衰。此时但能登高而远望。孰云不肠断兮泪如丝。夫以总明正直。维神之假。有才无位。奚其为者。行莫过于颜曾。文莫先于班贾。空兢兢于人世。竟蹉跎于物下。能育其宝。则宜无屯。不与其命。何生此人。仗雄剑以激愤。一欲问夫苍旻。夜如何其夜以阑。闲琴牢落坐南端。流月曈曈兮素华满。银釭煜煜兮清光寒。于是开中轩。晒晴盼。天敞朗兮北斗何高。云依微兮南山可见。银河既已倾。玉窗又以明。哀鸿嗷嗷兮空际远。坠叶纷纷兮林外轻。已而偫感互兴。众念相积。怜稚颜兮何暮。对流年以自惜。徒见其生也杨柳繁华为我春。不知其死也松槚幽泉为我夕。何恃俊于祢衡。何恸穷于阮籍。幽兰无人兮终自芳。郭璞蒙垢兮岂不洁。黄绶从来兮非所愿。白云逶迤兮满山。自得长歌太平事。胡为扰扰风尘间。